# Tilsynserklæring 2018-19 for Friskolen Vellev, Skrejsbjergvej 5, Vellev, 8860 Ulstrup

Fakta-oplysninger

Skolekode 2800460

Tilsynsførende: Dot Reinau, certificeret 2012. Gencertificeret 2017.

**Tilsynsbesøg 2018-19**

|  |  |  |  |  |
| --- | --- | --- | --- | --- |
| Dato | Klasse | Fag  | Fagområde | Tilsynsførende  |
| 25.10.18 | 3-45\_6Hold 6 | DanskMatematikTysk | HumanistiskNaturvidenskabeligHumanistisk faggruppe | DR |
| 19.02.19 | Hold 3Hold 4Hold 6Hold 5 | DanskEngelskHistorie/religionTysk | Humanistisk faggr.Humanistisk faggr. Humanistiks faggr.Humanistisk faggr. | DR |

Tilsynet udføres ud fra lovbekendtgørelse om friskoler og private grundskoler.

Skolen anvender blandt andet: Kontext fra Alinea i matematik. I alle fag DGI-øvelser i undervisningen, hvis det passer ind i undervisningen. Der anvendes PC-er og materiale fra nettet.

Skolens elever øver og opfører hvert år en musical, som opføres til den årlige skolefest.

Skolen oplyser at der ikke er modtaget donationer for over 20.000 kr.

Beskrivelse af tilsynsbesøg

Morgensamling med sang, fortælling og meddelelser

I matematik viser eleverne mundtligt, hvad de ved om fx procent. Læreren udfordrer elevernes forståelse. Læreren anerkender at hjerner arbejder forskelligt, det giver sig udslag i, at flere fremgangsmåder til at løse udfordringen er accepteret. Eleverne arbejder sammen to og to eller tre. Den legelignende tilgang optager eleverne. Der arbejdes i grundbog, og der øves tabeller med DGI-øvelser.

I dansk læser eleverne bøger af forskellig sværhedsgrad. Læreren har været på biblioteket i Ulstrup for at låne bøger, der udfordrer eleverne på deres interesser. Det er fagbøger eller fiktion, og det er også læse let bøger. Eleverne arbejder med læseprøver samt opgavebøger med stavetræning og grammatik. Der bliver også tid til, at læreren læser op for klassen

I tysk og engelsk trænes udsagnsord og deres bøjning i ental og flertal 1.,2.,3. person. Der trænes sætningsopbygning, og ordforrådet søges forøget gennem forskellige tilgange. I læsebånd på engelsk skal eleverne fx selv finde de ord, de ikke umiddelbart kender. Ordene skrives op, og hele klassen er med, når de skal finde ud af, hvad ordene betyder. Der kommer forslag, som forklaringer på engelsk fra eleverne, eller blot det danske ord for glosen. Samtidig er der opmærksomhed på det grammatiske, som fx flertalsendelses -s ved navneord på engelsk. Legende tilgang i træning af nye ord fx finder eleverne 5 ting som de skjuler under et klæde. De andre elever skal føle sig frem til, hvad det er, og de skal fortælle på engelsk, hvad de kan mærke.

I Historie/religion arbejdes i temaer. Jeg overværer temaet ”De Syv Dødssynder”. Eleverne får kendskab til begrebet synd og dets modsætning dyd. Modsætningspar sættes op som fx hovmod vs ydmyghed. Symboler fx i form af forskellige dyr, som repræsenterer lasterne diskuteres. Det diskuteres om fx vrede må komme til udtryk. Elevernes overraskende konklusion på denne lektion er, at synd også er nødvendig for, at der kan ske fremdrift. Eleverne opfordres til at bemærke, hvor de møder udtryk for synderne i den kommende uge.

Gennem samtaler med lærere og leder får jeg det indtryk, at positive fremskridt for skolen som helhed er centralt.

Undervisningssproget er dansk, undtagen i sprogfag.

Tilsynets sammenfatning

I den daglige undervisning udfordres elevernes viden og forståelse. Eleverne irettesættes venligt og forståeligt. Fx ”Man kalder ikke hinanden for grimme ord. Det er der ingen, der bryder sig om.” Den tilgang fremmer, at eleverne kan opleve sig som en del af et fællesskab. Der er således sammenhæng mellem skolens formulerede intentioner og den daglige praksis.

Ud fra en helhedsvurdering står skolens undervisning mål med, hvad der almindeligvis kræves i folkeskolen. Piger og drenge arbejder sammen i skolen, eleverne høres i undervisningen og i frikvartererne. De lever med på skolen, som herigennem medvirker til at forberede eleverne til at leve i et samfund som det danske med frihed og folkestyre

Skanderborg den 23.4.2019

Dot Reinau